Θιουτάτ Εσπορτίβα Ζοάν Γκαμπέρ

Η Θιουτάτ Εσπορτίβα Ζοάν Γκαμπέρ είναι ένα προπονητικό κέντρο και ακαδημία που αποτελεί βάση του καταλανικού ποδοσφαιρικού συλλόγου, Μπαρτσελόνα, η οποία άνοιξε επίσημα την 1η Ιουνίου 2006, και ονομάστηκε προς τιμήν του Ζοάν Γκαμπέρ, του ιδρυτή της ομάδας.

Βρίσκεται στο Σαντ Ζοάν Ντεσπί και καλύπτει έκταση μεγέθους 136.839 m2 και χρησιμοποιείται από το 2006 για την προπόνηση και τους αγώνες των ομάδων νέων και από τον Ιανουάριο του 2009 για την προπόνηση της πρώτης ομάδας. Έχει χρησιμοποιηθεί επίσης από πολλά από τα υπόλοιπα τμήματα του συλλόγου στα οποία περιλαμβάνονται το Μπάσκετ, το Χάντμπολ και το Φούτσαλ που χρησιμοποιούν εγκαταστάσεις όπως το κλειστό γήπεδο. Από την στιγμή που αυτές οι εγκαταστάσεις έχουν παραδωθεί πλήρως προς χρήση, όλες οι ομάδες νέων που χρησιμοποιούσαν τις εγκαταστάσεις του Καμπ Νόου, με κυριότερες το Μίνι Εστάντι και το Παλάου Μπλαουγκράνα, προπονούνται πλέον εδώ.

Η πρώτη ομάδα του ποδοσφαιρικού τμήματος της Μπαρτσελόνα μετακόμισε σε αυτές τις εγκαταστάσεις στις 19 Ιανουαρίου 2009. Αυτό επέφερε τον τερματισμό 30 ετών ιστορίας κατά τα οποία η πρώτη ομάδα χρησιμοποιούσε ως χώρο προπόνησης τις, σαφώς μικρότερες, προπονητικές εγκαταστάσεις (γνωστές ως Λα Μασία) που βρίσκονταν δίπλα στο Καμπ Νόου. Οι εγκαταστάσεις της πρώτης ομάδας είναι ίδιες με αυτές του Καμπ Νόου και στην αρχή της σεζόν 2009/2010 περιελάμβαναν μια πισίνα κανονικών διαστάσεων και σάουνες για την αποθεραπεία των παικτών.

Το 2011 νέες κτιριακές εγκαταστάσεις άνοιξαν στον χώρο, για να φιλοξενήσουν τους νεαρούς παίκτες της Μπαρτσελόνα οι οποίοι προηγουμένως φιλοξενούνταν στην Λα Μασία. Αυτές περιελάμβαναν χώρο ικανό να φιλοξενήσει έως 85 παίκτες. 

Η έκταση στην οποία βρίσκεται η Θιουτάτ Εσπορτίβα αγοράστηκε από τον σύλλογο το 1989 και απέχει μόλις 4.5 km απόστασης από το Καμπ Νόου και συνδέεται απευθείας μέσω του δρόμου μεταξύ Βαρκελώνης και Σαντ Ζοάν Ντεσπί. 

Η Θιουτάτ Εσπορτίβα κόστησε περίπου 68 εκατομμύρια ευρώ, εκ των οποίων τα 25.6 αντιστοιχούσαν στην αστικοποίηση και τα 42.5 στο συνολικό κόστος κατασκευής. Η ομάδα πώλησε δύο οικόπεδα που είχε στην κατοχή της, το πρώτο στις 21 Ιουνίου 2002 και το δεύτερο στις 20 Φεβρουαρίου 2003, για ποσά ύψους 29.7 και 15.9 εκατομμυρίων ευρώ, με στόχο να καλυφτούν τα έξοδα της κατασκευής. Το υπόλοιπο των χρημάτων επενδύθηκε στην ίδια την ομάδα, ένα ποσό ύψους 22.5 εκατομμυρίων ευρώ.

 Eγκαταστάσεις 
 5 γήπεδα με γρασίδι.
 4 γήπεδα με τεχνητό χλωοτάπητα.
 1 κλειστό γήπεδο πολλαπλών χρήσεων.
 1 μια κεντρική κερκίδα στο γήπεδο με αριθμό 1.
 1 κτίριο πολλαπλών υπηρεσιών (συμπεριλαμβανομένων των χώρων σίτησης της ομάδας).
 3 Γυμναστήρια.
 2 Αίθουσες Τύπου.
 4 χώροι Πρώτων Βοηθειών.
 1 κτίριο αποδυτηρίων.
 Διαφορετικοί χώροι προπόνησης για τους τερματοφύλακες και για τεχνικές χρήσεις.
 Το 2011 χτίστηκε το νέο κτίριο της Λα Μασία για να φιλοξενήσει όλες τις ομάδες νέων της Μπαρτσελόνα, μπορεί να χρησιμοποιείται επίσης από την πρώτη ομάδα και τις εθνικές ομάδες για περιόδους προετοιμασίας.
 Μια πισίνα και χώροι σάουνας χτίστηκαν για την αποθεραπεία των παικτών από τραυματισμούς.

Παραπομπές

 Εξωτερικοί σύνδεσμοι 

Επίσημη Ιστοσελίδα
Η νέα Λα Μασία στο Inside Spanish Football

Κατηγορία:Μπαρτσελόνα (ποδόσφαιρο)
Κατηγορία:Αθλητικές εγκαταστάσεις στη Βαρκελώνη
Κατηγορία:Ποδοσφαιρικές ακαδημίες Ισπανίας